
Til

Folketingets Europaudvalg

Verhofstadt: enighed blandt stats- og
regeringschefer på Gent-topmødet om nyt konvent 

Ifølge den belgiske statsminister og EU-rådsformand Guy Verhofstadt er der nu blandt EU-landene stats- og regeringschefer bred enighed i princippet om, at der skal nedsættes et konvent til forberedelserne af regeringskonferencen i 2004, der skal se nærmere på Unionens fremtid. Det var beskeden fra Guy Verhofstadt, da han afrapporterede fra Det Europæiske Råds uformelle møde i Gent overfor Europa-Parlamentet i Strasbourg den 24. oktober.

Med hensyn til de 12 ansøgerlandes deltagelse i konventet var den belgiske statsminister dog noget mere uklar. Verhofstadt sagde således til Europa-Parlamentet, at der er enighed om, at ansøgerlandene skal deltage fuldt ud i konventets arbejde. Samtidig tilføjede han dog, at landene ikke skal kunne omgøre forslag eller emner, som de 15 nuværende EU-lande er enige om. Desværre uddybede Guy Verhofstadt ikke hvad han mente med dette. 

Verhofstadt understregede også, at stats- og regeringscheferne er enige om, at konventets arbejde skal ledes af et formandskab eller præsidium bestående af fem medlemmer: en formand, der udpeges på Laeken-mødet i december, samt en repræsentant fra hver af de fire enheder i konventet: Ministerrådet, Europa-Parlamentet, Kommissionen og de nationale parlamenter.

Endelig sagde Verhofstadt, at han regner med, at konventet vil kunne påbegynde sit arbejde i marts måned næste år
.

Konventets opgave

Et af de spørgsmål, som optager Europa-Parlamentet meget, er hvad konventets opgave skal være. Skal man forsøge at skabe enighed om én tekst til grundtraktat eller forfatning? Eller skal konventet primært fungere som en slags refleksionsgruppe, der udarbejder et katalog af ideer? Også på denne parlamentssession advokerede fremtrædende parlamentsmedlemmer for førstnævnte model. Bl.a. krævede PPE-gruppens formand Hans-Gert Pöttering af Verhofstadt, at konventet ikke får til opgave at nedskrive optioner. ”Konventet skal i stedet have som opgave at forberede et flertalsforslag. Så kan der godt være plads til mindretalsudtalelser i denne tekst”, fastslog Pöttering.

Hidtil har beskeden fra det belgiske EU-formandskab været, at den overvejende holdning blandt medlemsstaterne er, at konventet skal udarbejde flere optioner. Det var derfor nyt, at den belgiske statsminister kastede sit lod i Europa-Parlamentets vægtskål og lovede, at han frem mod Det Europæiske Råds møde i Laeken i december vil arbejde for, at konventet får til opgave at forsøge at skabe konsensus om ét tekstforslag til en grundtraktat. Han erkendte dog, at der i øjeblikket ikke er enighed om dette blandt medlemsstaterne. ”Hvis man alligevel ender med en optionsmodel, foretrækker jeg, at optionerne bliver prioriteret, så man kan se hvilke der har tilslutning fra et flertal og hvilke der blot er mindretalspositioner”, tilføjede Verhofstadt. 

Konventets sammensætning

Et andet spørgsmål, som tilsyneladende fortsat er i spil, er hvorledes konventet skal sammensættes. Der synes at være enighed om, hvem der skal være repræsenteret, nemlig: de nationale parlamenter og regeringer samt Europa-Parlamentet og Europa-Kommissionen. Der synes dog ikke at være klarhed over, hvor stærkt de fire grupperinger skal repræsenteres i konventet. 

Guy Verhofstadt lovede dog Europa-Parlamentet, at forholdet mellem de nationale parlamenters repræsentation og Europa-Parlamentets vil være afbalanceret. Flere fremtrædende parlamentsmedlemmer har tidligere krævet, at Europa-Parlamentet skal have det samme antal repræsentanter som alle nationale parlamenter til sammen.

Verhofstadt ville dog ikke love, at han vil støtte Europa-Parlamentets krav om en stærkere repræsentation end de 16, man havde i det seneste konvent, der udarbejdede udkastet til charter for grundlæggende rettigheder. 

Europa-Parlamentets forfatningsudvalg synes dog også at have renonceret en smule på de oprindelige ambitiøse krav om Parlamentets repræsentation. I hvert fald valgte Europa-Parlamentets forfatningsudvalg mandag den 22. oktober, da det behandlede sin betænkning om Laeken-erklæringen, at udskifte et tidligere krav om 30 repræsentanter med en noget uklar formulering om, ”at sammensætningen af konventet skal baseres på det samme princip som inspirerede charterkonventet; den samme andel i forhold til de øvrige komponenter, skal anvendes til at fastsætte antallet af MEP’ere”
. 

Betænkningen vil blive behandlet på november-sessionen i Strasbourg, hvor Europa-Parlamentet endeligt vil fastlægge sin holdning.

Dagsorden for konventets arbejde skal være helt åben

Et af de spørgsmål, som også forventes berørt i Laeken-erklæringen, er, hvilke emner, der skal drøftes i konventet og senere på regeringskonferencen i 2004. Den belgiske statsminister sagde her, at Laeken-erklæringen skal sikre, at intet emne må være tabu. ”Erklæringen skal baseres på en kritisk analyse, der ser på hvilke virkelige udfordringer en udvidet union står overfor”, understregede Verhofstadt. Han fremhævede specielt følgende emner:

· en ny kompetencedeling mellem EU og medlemsstaterne, 

· en demokratisering af EU-institutionerne med stærkere lovgivningsbeføjelser til Europa-Parlamentet

· påbegyndelsen af en opdeling af traktaterne i en grundtraktat og en traktat med de resterende bestemmelser

· en ny og stærkere placering af Unionen i verden

Endelig inviterede Guy Verhofstadt forfatningsudvalgets formand Giorgio Napolitano samt Europa-Parlamentets to ordfører for spørgsmålet om Unionens fremtid til en drøftelse om disse spørgsmål.

Europa-Parlamentet vedtog beslutningsforslag om Gent-mødet

Spørgsmålet om konventet var også på Europa-Parlamentets dagsorden den 25. oktober - dagen efter debatten med den belgiske statsminister. 

Det skete, da Europa-Parlamentet vedtog et beslutningsforslag om resultaterne af Det Europæiske Råds uformelle møde i Gent. 

Europa-Parlamentet udtrykte her tilfredshed med, at det er lykkedes det belgiske EU-formandskab at fremme idéen om et konvent så godt. 

Parlamentet understregede samtidig betydningen af en afbalanceret repræsentation af konventets fire grupperinger samt, at konventet skal udarbejde et omfattende forslag, som skal være det eneste grundlag for forhandlingerne på den efterfølgende regeringskonference.

Endelig opfordrede Parlamentet til, at regeringskonferencen kan afsluttes allerede i slutningen af 2003 i god tid før det næste valg til Europa-Parlamentet i juni 2004.

Venlig hilsen

Morten Knudsen

� Ifølge det Bruxelles-baserede nyhedsbrev Agence-Europe fra den 21. oktober nævnte Guy Verhofstadt på pressemødet efter det uformelle topmøde i Gent muligheden for, at det første møde i konventet kan afholdes den 21. marts næste år.


� Undertegnedes fortolkning af denne formulering er, at man ønsker at holde spørgsmålet om antallet af Europa-Parlamentets repræsentanter i konventet åbent. Specielt muligheden for at de nationale parlamenters og regeringers andel i konventet vil stige pga. repræsentanter fra ansøgerlandene, ønsker Europa-Parlamentet at bruge til at øge sin repræsentation i konventet - også selv om ansøgerlandenes repræsentanter skulle ende med kun at blive observatører. 





